Volmaanpiekniek – Afrikaanse Taalmuseum en -monument
Piekniek onder 'n volmaan in die pragtige omgewing by die Taalmonument
Soms is als net maanskyn en rosegeur, veral as jy die volmaan van nader bekyk op 'n heerlike somersaand op die beeldskone Paarlberg – en dit boonop ten bate van geletterdheid. Daarom nooi die ikoniese Afrikaanse Taalmonument se vriendelike personeel almal hartlik uit om saam met ons 'n Volmaanpiekniek op Vrydag, 2 Maart 2018, te hou – die laaste een van hierdie somerseisoen.
Dié pieknieks is baie gewild onder plaaslike inwoners én oorsese besoekers, wat veral die sonsondergang en pragtige naguitsig van die vallei, berge en Kaapse Skiereiland geniet. Besoekers kan enige tyd tussen 17:00 en 22:00 kom piekniek hou. 'n Gratis begeleide toer om 18:30 sal onder meer die simboliek van die monument, 'n beeldhouwerk sonder weerga, verklaar.
Gaste is welkom om hul eie piekniekmandjies te bring of een vooraf te bestel (teen R300 vir twee persone, of R400 met 'n mandjie ingesluit) by die Volksmond Koffiewinkel op 021 863 2800. Die onlangs vergrote en verbeterde Volksmond sal oop wees vir koffie en ligte verversings. Onthou ook asseblief warm klere en 'n flits. Toegang is R30 per volwassene, R10 vir SA studente en pensionarisse en R5 vir kinders (gratis onder ses jaar). Kaartjies is beskikbaar by Computicket of die hek, en geen besprekings is nodig nie. Jaarpermitte is by die Taalmonument beskikbaar teen R120 vir individue of R220 per gesin, wat toegang tot Volmaanpieknieks insluit.
Vir meer inligting oor geleenthede, konserte en kursusse by die Taalmonument, skakel 021 863 0543/4809, besoek www.taalmonument.co.za of volg ons op Facebook.